F1: Szabálytalan lehet a Renault autója | Vezess
Forma-1F1: Szabálytalan lehet a...
F1: Szabálytalan lehet a Renault autója
Óvást nyújtott be a Renault ellen a Racing Point a 2019-es Forma-1-es Japán Nagydíj leintése után.
2019.10.13. vasárnap 12:23
Charles Leclerc büntetése, valamint a hamarabbi leintés miatt a hatodik és a tizedik helyen értékelték a Renault versenyzőit, Daniel Ricciardót és Nico Hülkenberget a 2019-es Forma-1-es Japán Nagydíjon. Eredményeiket azonban nem biztos, hogy megtarthatják a Racing Point fellebbezése miatt.
Sergio Perez csapata ugyanis eljárást kezdeményezett a francia istálló ellen. Véleményük szerint a Renault fékrendszere szabálytalan. Arra gyanakodnak, hogy az autókban egy, a megtett távolságon alapuló automatikus fékerőeloszlás-állító szisztémát épített ki az alakulat, ami nem felel meg az érvényben lévő szabályoknak.
A két csapat képviselőit a Nemzetközi Automobil Szövetség (FIA) emberei meghallgatásra hívták, de mivel Japánban már későre jár, vélhetően nem ma születik döntés az ügyben. A szakembereknek szerdáig van idejük részletesen kivizsgálni az eseményeket.
Az FIA helyt adott a fellebbezésnek, és lefoglalták mindkét Renault vezérlőelektronikáját és kormányát. Ezt egy alapos kivizsgálás követi majd, mely után ismét meghallgatják a francia csapat és a Racing Point álláspontját. Az újabb találkozó oka egyébként az, hogy a sliverstone-i székhelyű istálló egy 12 oldalas dokumentummal támasztja alá igazát, és ennek átvizsgálásához idő kell.
Forrás: Fotó: Twitter, GPtoday.net
Kapcsolódó címkék: F1 Forma-1 Forma-1 Japán Nagydíj Racing Point Renault